Christchurch. En kvindelig dansk turist har bragt coronasmitte til New Zealands Sydø.

Kvinden er den første smittede på landets største ø, skriver avisen The New Zealand Herald søndag.

Ifølge avisen ankom kvinden, der er i 30'erne, til lufthavnen i Auckland på New Zealands Nordø i tirsdags. Hun ankom med et fly fra Doha.

Oplysningerne er bekræftet af New Zealands sundhedsdirektør, Ashley Bloomfield.

Efter ankomsten kørte kvinden i en lejet bil til byen Queenstown på New Zealands Sydø.

Sydøen er landets største ø og har lidt over en million indbyggere.

/ritzau/